Document ID: 32004R0752

Komisijas Regula (EK) Nr. 752/2004
(2004. gada 22. aprīlis)
par pārejas posma pasākumiem šķiedras linu un šķiedras kaņepju nozarē Čehijā, Igaunijā, Latvijā, Lietuvā, Ungārijā, Polijā un Slovākijā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta otro daļu,
tā kā:
(1) Lai pareizi piemērotu Padomes 2000. gada 27. jūlija Regulu (EK) Nr. 1673/2000 par šķiedras linu un kaņepju tirgu kopīgo organizāciju [1] attiecībā uz pārstrādātājiem Čehijā, Igaunijā, Latvijā, Lietuvā, Ungārijā, Polijā un Slovākijā (turpmāk tekstā - jaunās ražojošās dalībvalstis), ir jānosaka pārejas posma pasākum.
(2) Saskaņā ar 7. panta 1. punktu Komisijas 2001. gada 5. februāra Regulā (EK) Nr. 245/2001, ar ko nosaka sīki izstrādātus noteikumus, kā piemērot Padomes Regulu (EK) Nr. 1673/2000 par šķiedras linu un kaņepju tirgu kopīgo organizāciju [2], atbalsts par linu un kaņepju stiebru pārstrādi maksājams par linu un kaņepju šķiedru tikai tad, ja tā ir no stiebriem, uz ko attiecas pārdošanas/pirkuma-pārdevuma līgumi, pārstrādes saistības vai pārstrādes līgumi, par kuriem iesniegts platībatkarīgā atbalsta pieteikums par attiecīgo tirdzniecības gadu.
(3) Tāpēc jaunajām ražojošajām dalībvalstīm nav tiesību pretendēt uz atbalstu par linu un kaņepju šķiedru, kas iegūta no stiebriem, kuri izaudzēti pirms 2004./2005. tirdzniecības gada.
(4) Tāpēc jāievieš atbilstoša kontroles kārtība, lai panāktu, ka šis nosacījums tiek izpildīts. Tāpēc jaunajās ražojošajās dalībvalstīs jāparedz, ka pilnvaroti pirmapstrādes veicēji un pirmapstrādes veicēji, kam kompetentā iestāde vēl nav piešķīrusi pilnvarojumu, atbildot uz to iesniegumu, informē valsts kontroles iestādes par linu un kaņepju stiebru un šķiedru daudzumiem, kas ir to rīcībā 2004./2005. tirdzniecības gada sākumā. Jāparedz arī, ka kontroles iestādes veic attiecīgas pārbaudes un tiek ieviesta sodu sistēma.
(5) Šajā regulā paredzētie pasākumi ir saskaņā ar Dabisko šķiedru pārvaldības komitejas atzinumu,
IR PIEŅĒMUSI ŠO REGULU.
1. pants
1. Čehijā, Igaunijā, Latvijā, Lietuvā, Ungārijā, Polijā un Slovākijā (turpmāk tekstā - jaunās ražojošās dalībvalstis) pilnvaroti pirmapstrādes veicēji Regulas (EK) Nr. 1673/2000 1. panta 2. punkta b) apakšpunkta nozīmē un pirmapstrādes veicēji, kas iesnieguši pilnvarojuma pieteikumu, bet kam kompetentā iestāde vēl nav piešķīrusi pilnvarojumu, līdz 2004. gada 31. jūlijam informē kompetento iestādi par linu stiebru, kaņepju stiebru, garās linšķiedras, īsās linšķiedras un kaņepju šķiedras krājumiem, kas ir to rīcībā 2004. gada 30. jūnijā.
2. Jauno ražojošo dalībvalstu kompetentās iestādes klātienē pārbauda 1. punktā minētās informācijas pareizību vismaz attiecībā uz 50 % no 1. punktā minētajiem pirmapstrādes veicējiem.
3. Jaunās ražojošās dalībvalstis nosaka sodus, ko piemēro, ja informācija netiek sniegta, tiek sniegta ar novēlošanos, nav pilnīga vai nav pareiza. Sodiem jābūt efektīviem, samērīgiem un preventīviem.
4. Jaunās ražojošās dalībvalstis līdz 2005. gada 31. janvārim sniedz Komisijai pārskatu par 1. punktā minēto ražojumu daudzumiem, kas ir to krājumos 2004. gada 30. jūnijā un kas vajadzības gadījumā ir koriģēti pēc 2. punktā paredzētajām pārbaudēm, un pārskatu par sodiem, kas piemēroti saskaņā ar 3. punktu.
2. pants
Šī regula stājas spēkā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līguma spēkā stāšanās dienā un saskaņā ar to.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. aprīlī

Labels: 3
17
1